b'\n_START_ARTICLE_\nNymphomyia\n_START_SECTION_\nUtseende\n_START_PARAGRAPH_\nNymphomyiidae er ganske sm\xc3\xa5, typisk rundt 2 mm lange, slanke mygg. Hodet er lite, med sterkt reduserte, k\xc3\xb8lleformede antenner. Fasett\xc3\xb8ynene er sm\xc3\xa5 med f\xc3\xa5 fasetter, men m\xc3\xb8tes p\xc3\xa5 undersiden av hodet. Punkt\xc3\xb8yne (ocelli) mangler. Munndelene hos de voksne insektene er sterkt redusert. Thorax og bakkroppen er lange og tynne, sylindriske. Vingene best\xc3\xa5r av en sigdformet stav med h\xc3\xa5rfrynser p\xc3\xa5 begge sider, hos Nymphomyia walkeri er hannene vingel\xc3\xb8se. Beina er temmelig korte. Larvene er gjennomsiktige, sylindriske, med en tydelig hodekapsel. De har \xc3\xa5tte par lange vortef\xc3\xb8tter med festekroker ytterst p\xc3\xa5 undersiden. Puppene er lange og tynne, og alle det voksne insektets trekk er lett synlige p\xc3\xa5 puppen.\n_START_SECTION_\nLevevis\n_START_PARAGRAPH_\nIkke mye er kjent om disse sm\xc3\xa5 og sjeldne myggenes levevis. Larvene til de nordamerikanske artene lever i sm\xc3\xa5, kj\xc3\xb8lige bekker, det er ikke kjent hva de lever av. I alle fall en art i Japan danner store svermer i skumringen. De voksne myggenes reduserte munndeler tyder p\xc3\xa5 at de ikke tar n\xc3\xa6ring til seg, og de lever trolig ganske kort tid.'